Dr MJ du Plessis Gereformeerde Kerk Bellville Datum: 28 September 2003 (aanddiens)
Skriflesing: Galasiërs 1
Teks: Kategismus Sondag 15; Galasiërs 1:4
. . . wat Homself gegee het vir ons sondes, sodat Hy ons kan uitred uit die teenwoordige bose wêreld, volgens die wil van ons God en Vader.
Die kerke in die provinsie van Galasië is deur valse leraars op ’n dwaalweg gebring.
Die dwaling het ook nou juis gegaan oor die kruisiging van Christus.
Daarom wemel dit so van verwysings na Christus se lyde en dood in die eerste verse van hierdie brief.
Omdat Paulus hierdie kerke liefgehad het, kon hy nie toelaat dat die onkruid van die Satan hier voortwoeker en die akker van die kerk inneem nie. Daarom stel vers 4 dit wat ons bereik deur die kruisdood van Christus skerp in die lig:
. . . wat Homself gegee het vir ons sondes, sodat Hy ons kan uitred uit die teenwoordige bose wêreld.
Dit is waaroor dit gaan in die evangelie: Jesus se liefde vir ons was so groot dat Hy so geweldig baie smarte verduur het sodat ons uit die mag van die sondes uitgeruk kan word.
Dink nou net waarin hierdie selfoffergawe van Christus bestaan. Hier skryf die Bybel:
“. . . wat Homself gegee het . . .”
Dit is iets heeltemal vreemds vir ons, want as ons iets wil kry, betaal ons gewoonlik daarvoor.
In hierdie geval het ons die ewige verlossing gekry sonder dat ons iets betaal het:
Ons is vrygekoop deur Christus self.
Hy het nie sy Naam of sy krag of enige rykdom gegee nie.
Ons is, byvoorbeeld, nie met geld gekoop nie.
Ons is ook nie verruil vir ’n engel, of deur enige aardse offer soos ons dit simbolies in die Ou Testament het nie.
Christus het Homself kom gee. Hy verlaat sy hemelse woning, en as ’n mens gee Hy sy liggaam en sy lewe vir ons.
Omdat Hy God self ook is, staan Hy ook vir ons uit die dood op.
Kyk ook vir wie Christus Homself gegee het.
As ons nog iets besonders was, sou ons ’n saak kon uitmaak dat Christus met reg vir ons kon sterwe!
Maar ons is nie edel nie. Ons is nie sondeloos nie.
Ons lyk glad nie na die kroon van die skepping wat in God se Naam heers as ons na die dinge kyk wat ons aanvang en sê nie!
Sulke mense is deur Jesus Christus se dood met God versoen.
Nou kan ons eintlik ook verstaan dat daar nie ’n ander wyse is waarop ons met God versoen kon word nie!
Die Heidelbergse Kategismus verklaar in vraag 37 dat Jesus se lyding oor sy hele lewe verspreid was.
Hy het elke dag met liggaam en siel, maar veral aan die end van sy lewe, die toorn van God teen die ganse menslike geslag moes dra.
En ek is een van hulle!
Sy dood word ’n offer genoem.
Dis omdat die Here in die Ou Testament ’n sekere godsdiensritueel laat instel het, naamlik die offers.
Die priesters het offers gebring tot versoening van die volk.
En hierdie soenoffers is oor en oor herhaal, maar hulle het nie versoening bewerk nie, hulle was net profesieë van Christus wat sy lewe vir sy volk sou aflê.
Hierdie priesters kon ook net diere offer.
Hulle kon hulleself nie offer nie!
Dit sou ook nie gehelp het as hulle hulleself geoffer het nie, want hulle was self so sondig dat hulle nie eers hulleself kon versoen met God nie, wat staan dan nog iemand anders!
Hulle was ook nie in staat om uit die dood op te staan nie!
Daarom bring God self die laaste offer.
Christus kan self sy lewe kom aflê en weer terugkry wanneer Hy wil.
Daarom voorspel Hy ook dat Hy op die derde dag sal opstaan, en Hy doen dit, om daarmee te bewys dat Hy met die dood kan maak net wat Hy wil.
Hy verkry op dié wyse vir ons die Ewige Lewe wat ons op geen ander manier kon verwerf nie.
Want ons kan dit nie verwerf deur die wet te onderhou nie,
en ook nie deur die dood self te probeer oorwin nie!
Hierdie oorgawe van Christus aan lyde en die dood was ook heeltemal vrywillig. Dit maak die misterie van verlossing soveel groter.
Wie is daar ook wat God kan dwing? Niemand nie.
Hy het self besluit dat ons verlossing so sou wees.
Wat kan ons anders doen as om geweldig dankbaar te wees?
Veral as ons daarby onthou dat Christus ongevraagd gesterf het.
Wie van ons sou die moed hê om God te gaan vra om sy Seun vir ons te laat sterf?
Ons sou dit nie eers kon dink nie, wat nog van hoop dat God die Vader sy Seun as Hoëpriester vir ons sondes aan die kruis sou laat vasspyker.
Kyk ook hoe het Christus ons versoening volbring.
Hy het nie een keer gesug of geaarsel nie!
Hy was nooit opstandig omdat Hy onskuldig ons laste moes verduur nie!
Hy kom en werk en leef volkome gewillig.
Daarin is Hy dan ook ’n Voorbeeld van ’n kind van God wat altyddeur lus het om die welbehae van die Here te doen!
Christus laat Hom ook veroordeel deur Pontius Pilatus. Al is Hy onskuldig, Hy bewillig dit.
Christus was nie onder die oordeel van Pontius Pilatus ingedwing omdat sy goddelike krag tekort geskiet het nie!
Hy gaan vrywillig onder die uitspraak en vonnis van die regter op die aarde, want op die wyse word ons straf oor Hom uitgespreek.
Hy laat Hom ook kruisig.
Dis nie so dat die Satan en die menslike magte op daardie oomblik vir Hom te groot en te sterk was nie.
’n Paar uur vantevore het Jesus nog vir Petrus aangesê om sy swaard te bêre, want dis vir Hom moontlik om tot sy Vader te bid, en Hy sal onmiddellik twaalf legioene engele tot sy beskikking hê (Matteus 26:53).
Christus word dus nie gekruisig uit swakheid nie. Hy word juis gekruisig omdat Hy in die kruisiging sy mag en sy genade wil vertoon.
Die Kategismus sê: Daardeur is ek seker dat Hy die vervloeking wat op my gerus het, op Hom gelaai het. Dis ’n onbegryplike verborgenheid, maar dis die liefde van God vir ons.
Waarom doen die Here Jesus Christus dit? Wat bereik Hy as Hy op hierdie manier sterf?
Dan is die antwoord juis dat Hy ons daarmee met God versoen.
Ons, wie se name in die boek van die lewe staan!
Hy neem die vloek wat op ons rus oor ons sondes en ongehoorsaamheid, van ons af weg (vr. 39).
Hy verlos ons nie alleen van die toorn van God oor ons nie. Ook nie net van die vloek van die wet nie.
Christus verlos ons van die bederf wat in die hele wêreld is.
Dis waar dat ons verlos word van God se toorn en van die vloek van die wet, maar ons word ook verlos van die mag wat die Satan oor ons het deur dinge soos begeertes.
Christus se kruisdood het ons vrygemaak van al die invloed en gewoontes wat die Satan oor ons het.
Ons het geen verskoning meer as ons verslaaf is aan die sondes nie!
My swart sonderegister wat in die wêreld van ongeregtigheid opgeskryf word, word deur Jesus Christus se kruisdood tot niet gemaak.
As dit nie vir Jesus Christus se verlossing is nie, is die situasie heeltemal anders!
Almal van ons behoort tot die wêreld, en dra die karakter van die wêreld, naamlik sonde en ongeregtigheid!
En as God dit nie verhoed nie, gaan ons saam met die wêreld ten gronde.
Die wêreld is ’n ontsettende mag wat absoluut alles dreig met verwoesting.
Vandag is die vrees al selfs by die ongelowiges dat die wêreld en sy mense hulleself gaan vernietig, daarom word daar oraloor so koorsagtig gewerk aan verdrae tussen regerings om die mensdom se lewens te probeer beveilig.
’n Verdere teken van vernietiging kom na vore in die geestelike verval regoor ons wêreld. Onsedelikheid en geestelike vuilheid kan ons ook vernietig!
Maar omdat ons te swak was – en nog is – om weerstand te bied, het Jesus Christus die weerstand kom bied. Hy het ons soos ’n stuk hout wat brand uit die vuur kom trek sodat ons nie heeltemal in vlamme moet opgaan nie. Dis die beeld wat in die Ou Testament in die boek Sagaria gebruik word.
Kom ons spieël ons onsself hierin:
Ons staan beskaamd, want terwyl ons die verdienste van Christus reeds het, is ons nog net so onwillig om met die sonde te breek.
Ons bly verkleef aan die dinge van die kwaad!
Genadiglik is ons situasie in die Here Jesus verander:
Die Here Jesus Christus het gesterf en daarmee bereik dat die uitverkorenes nie saam met die wêreld in die hel vernietig word nie, maar dat hulle juis die nuwe aarde mag betree – die Koninkryk van God.
Wie van ons kan verstaan dat dit die wil van God was? Wie van ons kan verstaan dat daar nou versoening is? Wie kan verstaan dat die Vader en die Seun besluit het dat die Seun sal sterf, terwyl die Vader en die Seun een is?
Ons kan nie. Ons verstand en ons insig skiet hier ver te kort.
Hiervandaan moet ons glo.
Onvoorwaardelik op God vertrou, maar ook weet dat wat God sê, die waarheid is, al verstaan ons dit nie!
Daarom is die oordeel in hierdie preek net so diep soos die genade.
Dit was God se heilige Wil dat Christus so smartlik en vernederend sou sterf vir die uitverkorenes.
Maar dit was net so sy heilige Wil dat die wat nie gehoorsaam is nie, sal buig onder hierdie smarte van Christus.
Christus het dan juis in sy smarte en dood die Satan oorwin, sodat die wat hulle nie bekeer nie, saam met die Satan vernietig kan word.
Geliefde broeder en suster, ken jy jou sonde? Besef jy waarheen jy op pad is met jou lewe? En dat ons nie in staat is om een enkele sonde voor God uit te wis nie? Dan sal u weet hoeveel genade u in Christus Jesus het omdat Hy u van al hierdie sondes verlos het.
Datum: 28 September 2003 (aanddiens)